Lietuvos Respublikos aplinkos ministerijos aplinkos projektų valdymo agentūra (toliau – APVA) **nuo 2019 lapkričio 18 d.** skelbia kvietimą teikti paraiškas paramai gauti pagal Klimato kaitos programos lėšų naudojimo 2019 m. sąmatą detalizuojančio plano priemonę (1.2.3. punktas) „**Esamos įrangos modernizavimas pritaikant šilumos akumuliavimui, absorbcinių šilumos siurblių diegimas ir (ar) atsinaujinančių energijos išteklių (saulės energijos elementai) panaudojimas centralizuoto šilumos tiekimo sektoriuje siekiant didinti energinį efektyvumą, esamų įrenginių, naudojančių atsinaujinančius išteklius, apkrovimą ir atsinaujinančių energijos išteklių dalį“**.

**Pareiškėjai/paramos gavėjai**

* Šilumos tiekimo įmonės;
* Nepriklausomi šilumos gamintojai.

Einamaisiais metais pareiškėjas gali teikti tik vieną paraišką paskelbtiems kvietimams pagal tą pačią metinės sąmatos detalizuojančio plano priemonę. Kai Programos lėšomis prašoma paramos pastatų kompleksui atnaujinti (modernizuoti) ar jame įsidiegti atsinaujinančių išteklių šaltinį, teikiamoje paraiškoje gali būti įtraukti tik ne daugiau kaip 500 metrų vienas nuo kito nutolę pareiškėjo valdomi pastatai.

**Kvietimo suma**

2019 m. kvietimui bendra projektų finansavimui skiriama lėšų suma – **7 mln. Eur (septyni milijonai eurų) Klimato kaitos programos lėšų.**

**Tinkamos finansuoti išlaidų kategorijos**

Vadovaujantis Tinkamomis projektų išlaidų kategorijomis pagal Klimato kaitos programos finansavimo kryptis, patvirtintomis Lietuvos Respublikos aplinkos ministro 2013 m. liepos 3 d. įsakymu Nr. D1-493 „Dėl Tinkamų projektų išlaidų kategorijų pagal Klimato kaitos programos finansavimo kryptis patvirtinimo“ (Lietuvos Respublikos aplinkos ministro 2019 m. lapkričio 5 d. įsakymo Nr. D1-658 redakcija) tinkamos išlaidos yra:

1. absorbcinis šilumos siurblys (panaudojamas biokuro ir dujinėse katilinėse kondensato šilumos utilizavimui, grįžtamojo tinklų vandens temperatūros pažeminimui, gilesniam dūmų šilumos utilizavimui ekonomaizeriuose, išmetamos atliekinės šilumos su vandeniu, garu, išgaromis, ventiliaciniu oru ar panašiai utilizavimui, žemės šilumos išgavimui ir karšto vandens ar šildymo poreikių tenkinimui, iš biokuro pagamintos perteklinės šilumos panaudojimas vėsinimui, kai šilumos siurblių pagalba atgauta energija panaudojama centralizuotam vartotojų aprūpinimui šiluma, karštu vandeniu ar vėsuma);

2. saulės plokštelinio kolektoriaus sistema (panaudojama šilumos gamybai ir tiekimui į centralizuoto šilumos tiekimo (toliau – CŠT) tinklus);

3. saulės vakuuminio kolektoriaus sistema (panaudojama šilumos gamybai ir tiekimui į CŠT tinklus);

4. saulės fotovoltinė elektrinė be akumuliatorių (panaudojama elektros, skirtos CŠT sistemos poreikiams, gamybai);

5. esamų mazuto ar kitų talpyklų modernizavimas, pritaikant vandens saugojimui ir (ar) šilumos akumuliavimui;

6. medžiagos, montavimo ir statybos darbai, susiję su 1 – 5 punktuose nurodytos įrangos diegimu (įskaitant įrangos paleidimo ir derinimo darbus).

**Finansavimo dydis vienam pareiškėjui**

* 30 % tinkamų finansuoti išlaidų (kai pagalba teikiama didelėms įmonėms);
* 40 % tinkamų finansuoti išlaidų (kai pagalba teikiama mažoms ar vidutinėms įmonėms);
* intensyvumas gali būti 10 % padidintas, kai investicijos vykdomos remiamose vietovėse.

Subsidijos dydį ribojantis aplinkosauginio efektyvumo kriterijus netaikomas.

Maksimalus subsidijos dydis vienam pareiškėjui yra 1450 000 Eurų.

Bendras išmetamų šiltnamio efektą sukeliančių dujų kiekio sumažinimas per projekto vertinamąjį laikotarpį apskaičiuojamas pagal Klimato kaitos programos lėšų naudojimo tvarkos aprašo, patvirtinto Lietuvos Respublikos aplinkos ministro 2010 m. balandžio 6 d. įsakymu Nr. D1-275 „Dėl klimato kaitos programos lėšų naudojimo tvarkos aprašo patvirtinimo“, 2 priede nustatytą Išmetamų šiltnamio efektą sukeliančių dujų kiekio sumažinimo vertinimo metodiką.

**Paraiškų (finansuotinų projektų) atrinkimas**

Paraiškas priima, vertina ir atrenka Lietuvos Respublikos aplinkos ministerijos Aplinkos projektų valdymo agentūra (toliau – APVA), per atvirą, skaidrų procesą užtikrindama laisvą konkurenciją, vienodą ir sąžiningą traktavimą. Projektus vertina, atrenka ir prižiūri APVA vadovaudamasi aplinkos ministro 2010 m. balandžio 6 d. įsakymu Nr. D1-275 „Dėl Klimato kaitos programos lėšų naudojimo tvarkos aprašo patvirtinimo“ ir kitais susijusiais teisės aktais.

**Paraiškų atrankos būdas – tęstinis.** Esant tęstiniam paraiškų teikimo ir atrankos būdui, paraiškos projektų vertinimui atlikti priimamos iki tol, kol pakanka lėšų, skirtų finansavimo priemonei, bet **ne trumpiau kaip 3 darbo dienas ir ne ilgiau kaip iki 2019 m. gruodžio 31 d. 12.00 val.**

**Paraiškų priėmimo tvarka**

Paraiškos priimamos nuo **2019 m. lapkričio 18 d. 8.00 val. iki tol, kol pakanka lėšų, skirtų finansavimo priemonei, bet ne trumpiau kaip 3 darbo dienas ir ne ilgiau kaip iki 2019 m. gruodžio 31 d. 12.00 val.**

**Paraiškos pasirašius, teisinę galią turinčiu saugiu elektroniniu parašu, priimamos elektroniniu paštu** **apva@apva.lt****.** Pareiškėjai planuojantys teikti paraiškas tiesiogiai arba naudojantis pašto ir (ar) pasiuntinių teikiamomis paslaugomis turi pateikti vieną pasirašytą paraiškos originalo egzempliorių kartu su privalomais pateikti dokumentais ir paraiškos elektroninę versiją (MS Word formatu; visi privalomi priedai teikiami skenuoti, pdf formatu).

Paraiškos formą rasite **Čia**

**Pareiškėjas, atsisakęs paramos ar pažeidęs Klimato kaitos programos reikalavimus neturi teisės kreiptis į APVA dėl paramos iš Klimato kaitos programos lėšų skyrimo dvejus metus nuo galutinio sprendimo priėmimo.**

**Su paraiška privalomų pateikti dokumentų sąrašas** (nepateikus 50 proc. privalomų kartu su paraiška pateikti dokumentų, paraiška atmetama)**:**

1. projekto metu planuojamos įdiegti įrangos ir (ar) rangos darbų **techninis projektas** arba **projekto įgyvendinimo galimybių studija**, (kuri apimtų Projekto esamos būklės įvertinimą, naudojamos įrangos aprašymą, suvartojamą energijos (kuro) kiekį, Pareiškėjo energijos poreikių analizę, planuojamos diegti įrangos aprašymą (galingumą, planuojamos pagaminti energijos kiekį, planuojamos diegti įrangos technologinę schemą (-as), techninės įrangos įdiegimo galimybes ir pan.);

2. finansavimo šaltinius pagrindžiantys dokumentai: banko ar kitos kredito įstaigos paskola (tokiu atveju turi būti pateiktas banko sprendimas (gali būti preliminarus) suteikti paskolą. Sprendime privalo būti nurodyta skiriamų lėšų suma, terminas ir lėšų naudojimo tikslas, kuris būtų tiesiogiai susijęs su projekto įgyvendinimo tikslu) arba pareiškėjo nuosavos lėšos (tokiu atveju pateikiamas juridinio asmens valdymo organo sprendimas skirti tam tikrą lėšų sumą indėliui į projektą. Sprendime turi būti nurodytas lėšų, kurias planuojama skirti, šaltinis, skiriamų lėšų dydis ir laikotarpis, per kurį planuojama lėšas skirti);

3. sprendimas, priimtas atitinkamo pareiškėjo (Juridinio asmens) valdymo organo, turinčio teisę priimti tokius sprendimus, kuriuo nutarta pritarti pareiškėjo projekto įgyvendinimui (sprendime turi būti nurodyta, kad pritariama projekto įgyvendinimui pagal Klimato kaitos programos lėšų naudojimo 2019 m. sąmatą detalizuojančio plano kvietimą);

4. įmonės statusą pagrindžiantys dokumentai (pvz. smulkiojo ir vidutinio verslo statuso deklaracija, pažyma ir pan.).

**Pagrindiniai teisės aktai**

Lietuvos Respublikos aplinkos ministro 2010 m. balandžio 6 d. įsakymas Nr. D1-275 „Dėl klimato kaitos programos lėšų naudojimo tvarkos aprašo patvirtinimo“ [>>>](https://www.e-tar.lt/portal/lt/legalAct/TAR.A2E8B0079BC9/asr).

Lietuvos Respublikos aplinkos ministro 2019 m. lapkričio 6 d. įsakymas Nr. D1-662 „Dėl Klimato kaitos programos priemonės „Esamos įrangos modernizavimas pritaikant šilumos akumuliavimui, absorbcinių šilumos siurblių diegimas ir (ar) atsinaujinančių energijos išteklių (saulės energijos elementai) panaudojimas centralizuoto šilumos tiekimo sektoriuje siekiant didinti energinį efektyvumą, esamų įrenginių, naudojančių atsinaujinančius išteklius, apkrovimą ir atsinaujinančių energijos išteklių dalį“ valstybės pagalbos schemos patvirtinimo“ [>>>](https://www.e-tar.lt/portal/lt/legalAct/6de3afb0008511ea9681cd81dcdca52c).

Lietuvos Respublikos aplinkos ministro 2019 m. gegužės 9 d. įsakymas Nr. D1-275 „Dėl klimato kaitos programos lėšų naudojimo 2019 m. sąmatą detalizuojančio plano patvirtinimo[“>>>](https://www.e-tar.lt/portal/lt/legalAct/7c17ed40724a11e9b81587fcbd5a76f6/asr).

Lietuvos Respublikos aplinkos ministro 2013 m. liepos 3 d. įsakymas Nr. D1-493 „Dėl tinkamų projektų išlaidų kategorijų pagal klimato kaitos programos finansavimo kryptis patvirtinimo“ [>>>](https://www.e-tar.lt/portal/lt/legalAct/TAR.45C1AC906DDA/asr).

Lietuvos Respublikos aplinkos ministro 2010 m. rugsėjo 14 d. įsakymas Nr. D1-762 „Dėl ūkio subjektų, kurie nėra perkančiosios organizacijos pagal Lietuvos Respublikos viešųjų pirkimų įstatymą, pirkimų vykdymo ir priežiūros tvarkos aprašo patvirtinimo“ [>>>](https://www.e-tar.lt/portal/lt/legalAct/TAR.0BDC9C467C32/asr).